Ez a cikk több mint 2 éves.

Jöttek a választások, kényelmesen nyert a Fidesz és Szél Bernadett LMP-vezető egyik pillanatról a másikra máris megszűnt nemzetbiztonsági kockázat lenni.

Az új országgyűlés alakuló ülésén tegnap megszavazták a különböző bizottságok összetételét, köztük a nemzetbiztonsági bizottságét is, amelyet az előző ciklus végén hónapokig blokkolt a Fidesz, mondván: nem járulhatnak hozzá, hogy Szél titkos anyagokhoz hozzáférjen, ugyanis „Soros embere” és „nemzetbiztonsági kockázat”. Hiába mondott bármit az Alkotmányvédelmi Hivatal, amely anno átvilágította az LMP-s politikust és nem talált semmi kifogásolandót, Németh Szilárd hajthatatlan maradt. És a fideszes ellenkezés hatására a bizottság hosszú ideig semmilyen érdemi kérdést – pl. az Elios-botrányt vagy a csengeri szélhámos ügyét – nem tudott megtárgyalni.

A tegnap a képviselők egyhangúan szavazták meg Szél újabb nemzetbiztonsági bizottsági tagságát.

Tehát a jelenlévő fideszesek is mind megszavazták, Kövér László házelnök pedig arra is emlékeztetett, minden bizottsági tagjelölt átment az Alkotmányvédelmi Hivatal átvilágításán.

Szóval körülbelül ennyi valóságalapja volt a Fidesz egyik fontos kampányelemének.

(via hvg.hu, címlapkép: MTI / Szigetváry Zsolt)